
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru completarea Codului Fiscal (Legea nr. 571/2003), cu care comisia noastră a fost sesizată în fond cu adresa Biroului Permanent nr.  Pl-x 91 din 22 februarie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative pentru completarea Codului Fiscal 
(Legea nr. 571/2003)
Cu adresa nr. Pl-x 91 din 22 februarie 2006, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru completarea Codului Fiscal (Legea nr. 571/2003).

La întocmirea raportului s-au avut în vedere avizul Consiliului Legislativ, avizul negativ al Comisiei juridice, de disciplină şi imunităţi, avizul Comisiei pentru politică economică, reformă şi privatizare precum şi punctul de vedere al Guvernului.
Prezenta propunere legislativă are ca obiect de reglementare completarea dispoziţiilor art. 15 din Legea nr. 571/2003 privind Codul fiscal, cu modificările şi completările ulterioare, cu prevederi referitoare la „scutirea întreprinderilor mici şi mijlocii de la plata impozitului pe profit pentru cota – parte din profitul brut reinvestit”, corelată cu „acţiuni de stimulare a iniţiativei private care să se manifeste prin reducerea impozitului pe profit în proporţie de 20% în cazul în care se creează noi locuri de muncă, cu condiţia asigurării creşterii numărului scriptic de cel puţin 10% faţă de anul financiar precedent.”
Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu majoritate de voturi.
Proiectul de Lege a fost respins de Senat în şedinţa din data de 15 februarie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative pentru completarea Codului Fiscal (Legea nr. 571/2003), în şedinţa din data de 22.03.2006, comisia propune respingerea din următoarele considerente:
Iniţiativa legislativă nu indică sursele de finanţare din care urmează a fi suportate cheltuielile bugetare pe care le presupune implementarea măsurilor de scutire sau reducere a impozitului pe profit, având în vedere consecinţele previzibile ale acestor măsuri, respectiv, micşorarea nivelului veniturilor bugetare, or, potrivit art. 138 alin. (5) din Constituţia României, republicată „Nici o cheltuială bugetară nu poate fi aprobată fără stabilirea sursei de finanţare.”
Din analiza dispoziţiilor propuse a fi introduse ca alin. (4) al art. 15 din Legea nr. 571/2003 şi a prevederilor Legii nr. 346/2004 privind stimularea înfiinţării şi dezvoltării întreprinderilor mici şi mijlocii‚ rezultă că măsurile ce se preconizează a completa Codul fiscal sunt similare celor reglementate în cadrul art. 26 şi 261 din Legea nr. 346/2004.
Totodată, propunerea legislativă utilizează noţiunea generală de „forţă de muncă”, în timp ce Legea nr. 346/2004 se referă la „salariaţi”.

În perioada 2003 – 2004, o propunere similară de a reglementa scutirea de impozit pentru profitul reinvestit ca un tratament alternativ faţă de cuantificarea accelerată, a fost discutată în numeroase întâlniri avute cu parteneri sociali. Pentru respectarea Codului de Conduită în impozitarea afacerilor, aplicabil în Uniunea Europeană, nu poate fi susţinută această modificare legislativă în domeniul impozitului pe profit.
	PREŞEDINTE,
Mihai Nicolae Tănăsescu
	SECRETAR,
Radu Cătălin Drăguş


            Expert parlamentar:
            Popescu Luminiţa

